18వ శతాబ్దంలో జొహాన్ జొఫ్ఫాని, టిల్లీ కెటిల్, విలియం హాడ్జెస్, థామస్ డేనియల్, విలియం డేనియల్, జోషువా రేనాల్డ్స్, ఎమిలీ ఈడెన్, జార్జ్ చిన్నరీ వంటీ ఐరోపాకు చెందిన అనేక చిత్రకారులు తమ కీర్తిప్రతిష్ఠలు పెంచుకోవటానికి, అదృష్టాన్ని వెదుక్కొంటూ భారతదేశం వచ్చారు. ఆ సమయంలోనే ఇక్కడ ఏటవాలు బల్లపై తైలవర్ణ చిత్రాలు మొదలయ్యాయి.

ఈస్ట్ ఇండియా కంపెనీ వర్తకులు స్థానిక సహజ కళకు చక్కని విపణిని సృష్టించారు. 18వ శతాబ్దపు ద్వితీయార్థంలో కాగితం, మైకాలపై దైనందిన జీవితంలో కనబడే దృశ్యాలు, రాజప్రాసాదాలు, స్థానిక సంబరాలు, ఆచారాలు చిత్రీకరించటంతో ఒక ప్రత్యేక శైలి ఏర్పడినది. కంపెనీ శైలి చిత్రకళ లేదా పాట్నా శైలి చిత్రకళగా పేరొందిన ఈ కళ మొదట ముర్షీదాబాద్లో ప్రారంభమై ఇతర ప్రదేశాలకు వ్యాపించింది. అధికారవర్గం ఈ శైలిని "అసమాన్య నాణ్యతా ప్రమాణాలుగల మిశ్రమ శైలి"గా పరిగణించింది.

1857 తర్వాత జాన్ గ్రిఫిత్స్, జాన్ లాక్ వుడ్ కిప్లింగ్ (రుడ్యార్డ్ కిప్లింగ్ తండ్రి) భారతదేశానికి కలిసి వచ్చారు. గ్రిఫిత్ సర్ జే. జే స్కూల్ ఆఫ్ ఆర్ట్ కు నాయకత్వం వహించి భారతదేశానికి పయనించిన అత్యుత్తమ విక్టోరియన్ చిత్రకారులలో ఒకరిగా పేరొందాడు. కిప్లింగ్ 1878 లో లాహోర్లో స్థాపించబడ్డ మేయో స్కూల్ ఆఫ్ ఆర్ట్ కు నాయకత్వం వహించారు.

తొలిశకం బ్రిటీషు వారు భారతదేశ చరిత్ర, శిల్పాలు, సాహితీసంస్కృతులపై చూపిన శ్రద్ధ 19వ శతాబ్దంలో మెల్లగా సన్నగిల్లినది. పాశ్చాత్య విలువలను భారతీయ కళలలో చొప్పించటానికి బ్రిటీషు వారు కలకతా, మద్రాసులలో 1854లో, బొంబాయిలో 1857లో కళాశాలలను నెలకొల్పినది.

రాజా రవివర్మ
బెంగాలీ శైలి చిత్రకళ
బ్రిటీషు కళాశాలలు
స్వాతంత్య్రానంతరం